**Nota informativă  
la Proiectul Hotărârii Guvernului pentru aprobarea   
Pachetului standard de servicii educaţional în învăţământul general**

Proiectul Hotărârii de Guvern este elaborat în temeiul art. 9, aln. (2) şi art. 140, aln. (1), pct. i) din Codul Educaţiei nr. 152 din 17.07.2014 (Monitorul Oficial, 2014, nr. 319-324, art. 634).

Proiectul Hotărârii de Guvern are drept scop:

* reglementarea relațiilor dintre prestatorii și beneficiarii de servicii educaționale;
* asigurarea accesului universal și nediscriminatoriu la serviciile educaționale;
* asigurarea incluziunii educaționale și celei sociale;
* delimitarea explicită a serviciilor educaționale garantate de stat de cele ce pot fi prestate suplimentar de instituțiile de învățământ la solicitările și din contul beneficiarilor direcţi şi indirecţi ai educaţiei (copiii, elevii, părinţii, comunităţile locale).

Termenii utilizaţi în Proiectul Hotărârii de Guvern au următoarea semnificaţie:

*Serviciu public* – activitate organizată sau autorizată de o autoritate publică, în scopul satisfacerii unui interes public; serviciul public trebuie prestat în mod continuu şi transparent, trebuie să fie accesibil tuturor şi nediscriminatoriu pentru destinatarii săi.

*Serviciu educaţional* – serviciu public ce constă dintr-un ansamblu de activităţi specializate, desfăşurate in cadrul instituțiilor sau organizaţiilor din sectorul educațional si care au ca scop rezolvarea problemelor legate de educaţie si instrucţie a categoriilor de beneficiari identificaţi cu nevoi educaţionale.

*Pachet standard de servicii educaţionale* – sistem de oferte şi programe educaţionale, orientate spre atingerea unor finalităţi concrete şi dobândirea unui volum de cunoştinţe, formarea unor competenţe conforme cu standardele educaţionale.

*Program educaţional-tip* – ansamblu de activităţi ce au drept scop formarea şi dezvoltarea culturii generale, dezvoltarea spirituală și morală, civilă, socială, personală și intelectuală a copiilor şi elevilor, auto-dezvoltare și auto-perfecţionare în scopul asigurării integrării şi succesului social, dezvoltării creativităţii, abilităților fizice, păstrării și consolidării sănătății. Programele educaţionale sunt realizate de către instituţiile din sistemul de învăţământ prin activităţi şcolare şi extraşcolare în conformitate cu Standardele educaţionale de stat, Curriculumul naţional, statutele şi regulamentele de funcţionare a instituţiilor de învăţământ, cu respectarea cerinţelor stabilite în regulamentele sanitare de stat.

*Program educaţional cu abordări individualizate* – program educaţional-tip, extins prin activităţi ce asigură incluziunea copiilor şi elevilor cu cerinţe educaţionale speciale prin abordări individualizate (curricula adaptate, curricula modificate, planuri educaţionale individualizate), crearea condiţiilor de ordin ambiental, asigurarea cu mijloace tehnice compensatorii şi cu tehnologii asistive.

Serviciile educaţionale din componenţa Pachetului standard sunt grupate pe niveluri/ cicluri/ forme de învăţământ, după cum urmează:

1. Educaţia antepreşcolară.
2. Învăţământul preşcolar.
3. Învăţământul primar.
4. Învăţământul gimnazial.
5. Învăţământul liceal.
6. Învăţământul extraşcolar.
7. Alternative educaţionale.

În cadrul fiecărui nivel/ ciclu/ formă de învăţământ serviciile sunt grupate pe categorii, numărul şi componenţa acestora fiind determinat de specificul nivelului/ ciclului/ formei de învăţământ în cauză:

1. Servicii de dezvoltare şi instruire.
2. Servicii de îngrijire.
3. Servicii de învăţare.
4. Servicii de sprijin.
5. Servicii informaţionale.
6. Servicii parentale.
7. Servicii de susţinere a elevilor capabili de performanţe înalte.
8. Servicii de educaţie complementară.
9. Servicii de dezvoltare personală.
10. Servicii educaţionale alternative.
11. Servicii opţionale.

În categoria serviciilor opţionale sunt incluse serviciile care sunt complementare la cele prevăzute în planurile-cadru şi programele educaţionale aprobate de Ministerul Educaţiei. Serviciile opţionale vor fi prestate la solicitarea reprezentanţilor legali ai copiilor şi elevilor conform standardelor educaţionale şi regulamentelor de funcţionare a instituţiilor de învăţământ.

Codul serviciului educaţional este format prin concatenarea (alipirea) codului niveluri/ cicluri/ forme de învăţământ, codului categoriei de servicii şi a codului serviciului propriu-zis.

Descrierea serviciilor din Pachetul standard include instituţiile prestatoare, beneficiarii, indicatorii de rezultat, modul de finanţare şi lista actelor normativ-juridice ce reglementează prestarea serviciilor în cauză.

Pentru implementarea Hotărârii Guvernului pentru aprobarea Pachetului standard de servicii educaţional în învăţământul general nu sunt necesare mijloace financiare suplimentare de la bugetul de stat.